Fem personer er torsdag eftermiddag blevet overfaldet. Den formodede gerningsmand er anholdt.

Se mere på LocalEyes.dk

En 27-årig mand er torsdag eftermiddag gået amok med en hammer på flere forskellige adresser i Nordsjælland.

Blandt andet er to mænd så slemt tilredt, at de er fløjet til behandling på Rigshospitalets Traumecenter. Den formodede gerningsmand er anholdt, oplyser vagtchef Palle Jørgensen fra Nordsjællands Politi.

Fem ofre - to fløjet til behandling

Den første episode fandt sted kort før klokken 15 i Fredensborg. Her havde den 27-årige overfaldet tre andre mænd.

- De er blevet udsat for grov vold, siger vagtchefen, og han uddyber over for TV 2, at overfaldene ikke er banderelaterede.

Det er to af dem, der efterfølgende er blevet fløjet til behandling i København. Den tredje er indlagt til behandling på sygehuset i Hillerød.

Blot et minut efter den første anmeldelse indløb der endnu et opkald til alarmcentralen.

Denne gang skal den anholdte have angrebet en person med hammer et andet sted i Fredensborg og stjålet vedkommendes bil.

Tredje anmeldelse på en halv time

Klokken 15.27 fik alarmcentralen en tredje anmeldelse. Denne gang overfaldt den 27-årige en kvinde i landsbyen Uvelse og stjal hendes bil - han efterlod dermed den anden stjålne bil fra Fredensborg.

Herfra flygtede gerningsmanden i bil og en patruljevogn fandt ham i nærheden af Farum.

Politiet satte efter bilen, og den 27-årige mand kørte galt og har pådraget sig lettere skader. Palle Jørgensen fortæller, at den anholdte enten var påvirket af stoffer, eller at han var psykotisk.

Først på aftenen ved politiet ikke nøjagtig, hvor alvorlige de forurettedes skader er. Således kan det ikke udelukkes, at mændene, der er fløjet til Rigshospitalet, er i livsfare